khistorydata/jeongjo-sjw-relations huggingface dataset:
정조 16년 · 목
左議政蔡濟恭曰伏見藥院批旨聖候添損臣等不勝萬萬焦灼矣予曰卽是往來之氣故劇歇無常酬應若煩則氣亦上升是可悶矣濟恭曰殿下臨御以後靡日不憂勤臣固欽仰而近來邊情無警民事粗安別無厦氊上憂勤之事而以出於小報者觀之日日宵旰殆無暇豫方今悠悠萬事莫如保嗇聖躬伏望體念焉予曰非但公事自內亦多酬應他人視之或以爲叢脞而旣居其位豈可自暇自豫乎但膈氣己成本症勞力則差勝勞心則越添每於朝夕飮後無他進御茶飮只服藿香數錢一日所進不下四五錢通計一年則殆近二十斤領敦寧赴燕時貿來雲南藿香今幾盡服雖有損於胃氣而非此則無以開膈也嘗觀日記肅廟朝以痰火服視早昏爲敎以予所經㦄膈氣安得不然右議政朴宗岳曰聖候方在靜攝日氣尙未和曖而特命賓對有此勞動下情豈不悶迫予曰先朝自奉菲薄而於藥院事未嘗不警飭癸丑甲寅年間先朝春秋卽今予之年紀而藥院批旨間或多費辭敎聖意蓋出於聖躬則不自有而國體不可不尊也予亦自今年欲思穩休之道矣予雖否德顧其位則列聖朝艱大之投也縱予不自尊在群下之道豈可不念君臣分義乎向日大臣請對時靜攝之敎果何如則有何忙急之事而旣見請對之批又出賓啓之命揆以事面寧不萬萬可駭雖然此非前領府之罪卽其子與年少輩恐動之致也只欲免護逆之名曾不思臣分之重輿疾討賊古或有之而豈有輿疾治逆之事乎卿等若於其時入來則亦安知不從衆乎此後則先自卿等益勉重國體尊事面好矣今予此言無異諺所謂衝脇受拜也濟恭曰聖敎至當矣臣等若於伊日入來則能免李領府之罪未可必也宗岳曰事固有輕重緩急伊日大臣事誠未免顚錯眞所謂逐鹿不見泰山也濟恭曰近日臣之所遭實難抗顏而昨日批旨隆摯俄者辭敎鄭重故臣冒沒造朝而纔到朝房病忽添劇精神索然收拾不得今雖登筵語無次序緣臣而酬應過多以至玉候之有損臣罪至此金木猶輕予曰卿之昨疏誠過矣批旨有後八十云云卽爲卿德談也卿立朝以後便同覊旅年前又飽經憂畏卿便是年至後立朝也濟恭曰臣疏中區區私情卽二件事一則卽臣寤寐耿耿者也一則聖心旣不可以感回則臣身退去之外無他道理故果有陳懇而批旨中恩眷逈出尋常臣實感惶無地予回俄者傳敎中商量二字已示微意今不必張皇言之今番事卿等之言不卽允逆者非忽於敬大臣也此時卽何時春陽發舒和氣洋溢草木群生欣欣向榮當此匝域歡悅之日無事生事實非其時非不知法者天下萬世大公至正㡳道理不可以低仰於其間而予之爲此擧者非爲私也亦非爲俗忌也導揚和氣迓續休命卽今第一義也頃於批旨以親疏先後之別爲言者卽指九經親親之義而更思之以此義推及於宇鎭事終涉不襯且卿等至作決退之資輿論亦不可强拂今欲依當初處分還直海島則不可謂不從諸臣之言卿等之意何如濟恭曰公議在於三司大臣非不守法而守法之中自有闊狹此則古大臣亦然伏願下詢三司而處之宗岳曰左相之言是矣第伏念導揚和氣之聖敎臣豈不仰揣而厲氣掃蕩然後和氣可以導揚矣予曰予以非其時三字爲言則卿等以體國大臣豈當更事爭執且宇鎭事有關年前事今若究問則不知又出何說矣卿等以日前筵退後有乘機逞憾之言爲慮而此非可畏當付一笑明知其不用法而强聒於靜攝之中則豈有如許不誠之事乎予自有準備者此意今諸臣知悉大司憲具㢞啓言己承款之劇賊旣命拿來旋有移配近島之命俄又承還置海島之敎豈非失刑之大者乎臣不勝憂憤矣予曰俄聞敎意而豈容如是乎命推考㢞避嫌賜例批命承旨李晚秀書傳敎仍命讀奏晩秀曰臣於宇鎭事心骨俱顫傳敎雖不敢不承書而至於減律二字臣不忍讀奏矣予曰向日靜攝之敎何如而承旨勸老父瀆撓但思避嫌不顧臣分厥罪何居且以非其時三字爲言則承旨豈敢如是乎斯速讀奏晩秀讀奏訖命退
정조 16년 · 강
命罪人宇鎭還送配所
정조 16년 · 목
敎曰有國之有輔相如人之有股肱其爲關係顧不重歟近以爭執之事上下相持止歇無期大臣以言不用決退臺官挾己私逞黨習如是而朝著何以底定風波何以寧息乎昨批雖分親疏先後之別而言之竝與前施減等之次律而一味持難非所以敬大臣也亦非所以結其事也俄諭另提商量勉留等語而今見大臣三司亦旣面諭更有何持難乎宇鎭事依前減死之處分特許還送配所處分若此之後可謂妥帖之妥帖明知其極律則決不從而更有所開口不誠之外無義莫甚況非其時三字登筵大小諸臣亦皆諦聽退而次次敎告則自當廣播亦豈待多費辭敎而知之也此意俾各知悉
정조 16년 · 강
命成送空名帖于北營及嶺營俾補賑資
정조 16년 · 목
左議政蔡濟恭啓言咸鏡監司李文源所報空名帖七百張及今成送許賣補賑爲辭頃於關西道臣之請以四百張成送覆奏蒙允北關不必異同請空名帖四百張今該曹成送補賑從之又啓言慶尙監司鄭大容所報空名帖二千張劃卽頒下發賣補賑爲辭旣非通一道大賑則所請過多請以八百張成送之意分付該曹從之
정조 16년 · 강
寢湖南稅大同改斛之令仍命馬夫色掌事問京兆論啓
정조 16년 · 목
左議政蔡濟恭啓言日前因舟橋司草記湖南稅大同所捧斛子依法聖倉斛子改造事判下矣法聖斛容入爲十七斗五升又有加數云列邑斛子皆依此造成民怨必騰湖南伯以當初發關之人今乃限今年勿令改造則其爲行不得之事可知臣謂兩湖列邑竝令以奮斛行之改斛之令亟爲還寢宜矣敎以舟橋司草記中又有下一款此則何如濟恭曰京兆應役若無弊擧行則使江民備價還退亦自不妨而但江民之新入應役似或不及於作貢者之多年鍊熟此則問於京兆然後可知便否矣敎以上一款依爲之下一款更問京兆草記
정조 16년 · 강
命待完伯還朝決定湖西南稅穀初再運便否
정조 16년 · 목
左議政蔡濟恭啓言稅大同定以湖南則初運湖西則再運右相以其時湖西道臣論報備局備陳其不便之端日前湖南伯又報備局以爲湖西再運當於七月前了當少無不便云右相今方入侍更爲下詢處之似好矣予詢于右相右議政朴宗岳曰果如湖南道臣之言湖西再運五月裝發六月內畢納則豈不便宜而掉絕大海多經險阻到泊早晩未可預料苟或過期勢將拖至七八月然則正値風高水弱之時必難免臭載之患晩發取敗已極悶艱而再徵之弊爲民痼疾不可不軫念處且田大同自臘月始捧而湖西諸邑往往無捧留倉舍露積地上若待再運不卽裝發則上兩下濕多致腐傷臣意則湖西依流來之規毋論土地船京江船隨所得邇時裝發再運一款不必勒定敎以便否固難明知待完伯還朝當詢問今姑置之
정조 16년 · 강
命嶺南貿米限二千石載漕船上送
정조 16년 · 목
戶曹判書趙鼎鎭啓言向以嶺南除留米中給代次一千五百石依別營補縮條例貿送而加貿便否往復本道該道臣以爲限五百右加貿亦無難云依此數合二千石貿取漕船添載上送之意請分付從之
정조 16년 · 강
命劃海西加分耗米補明禮宮築筒之役
정조 16년 · 목
戶曹判書趙鼎鎭啓言明禮宮土地在載寧信川等地築筒修補所費甚多而內需司手本判付有勿用經費從便拮据之命矣本道加分耗條中小米六百五十石自其處出給誠便好矣從之
정조 16년 · 강
遞承旨洪明浩以趙尙鎭林濟遠爲承旨濟遠尋遞以申者代之竝前望也
정조 16년 · 목
明浩未肅拜濟遠違召也
정조 16년 · 강
命藥院提調明日登筵
정조 16년 · 목
藥院副提調趙尙鎭請診敎以差勝後一樣明日入侍宜矣
정조 16년 · 강
命陜川郡被燒民戶優恤奠接
정조 16년 · 목
慶尙監司鄭大容以陝川郡民一戶被燒馳啓敎以各別顧助俾無方春失所之弊畢奠接後狀聞事回諭
정조 16년 · 강
重推嶺伯鄭大容
정조 16년 · 목
政院啓言奴婢實總釐正事狀啓諸道皆於歲前登聞而嶺南狀啓歲後始到已極稽忽原啓中所陳亦欠別白請當該道臣推考原狀啓還送改修正上送敎以從重推考使之斯速改修正上送而又復遲滯令廟堂草記論勘
정조 16년 · 강
飭銓曹擇送鐵山倅
정조 16년 · 목
平安監司洪良浩以鐵山府使南宮坤遭父喪馳啓敎以賑邑守令不可一刻曠官令該曹口傳拔例各別擇差待下批當日辭朝仍令給馬星火赴任若或以不堪任差遣不及前倅當該銓官難免重勘各別申飭又或遲滯赴任待畢賑令道伯拿致決扙以懲怠忽之罪○以申載文爲鐵山府使
정조 16년 · 강
領府事李福源上疏賜批
정조 16년 · 목
疏略曰千萬夢寐之外恩宥遄降職秩旋授且伏讀備忘下者所以論臣罪而原臣心者雖使臣自訟而自解無以加此至於特援故事明指去就之際無異慈父之詔迷子無狀賤臣何以得此噫臣卽已退之身也垂盡之命也國政朝議不與聞久矣而目見處分非常逆䜿徑放憂憤所激率爾進身徒知匡救之爲急全昧瀆擾之非時自歸於蔑臣分壞國體之科論其罪犯合被嚴誅臣雖庸愚豈敢以一時匪怒之敎自阻於聖明之下而念臣所坐非此薄物細故律輕而惶蹙轉甚恩隆而辜負益著席稿旅次露章自列伏乞削臣職而勘臣罪批以旣往勿說且於昨筵云云卿之兩子登筵想有歸傳者卿須安心勿辭卽起肅命仍命遣史官傳論
정조 16년 · 강
校理申獻朝上箚賜批
정조 16년 · 목
箚略曰臣登前席伏聞玉音膈氣上升之候終未快差而至有四五錢藿香日日進御之敎夫藿香之性利於疏導害於元氣今此逐日恒茶雖或有目下降氣之效亦豈無日後損元之慮耶藥院提擧經宿不出政院稟啓一向牢拒此豈不萬萬悶迫伏況藥院一空實緣臣疏憂煎有倍他人伏乞差出藥院提擧毋曠日次診候議定當進湯劑此時藥院不宜一日空虛而不許差出若有所激惱而然豈不歉於不遷怒之聖工耶誠出憂愛意兼匡救不得不言批以提擧已命差出矣此豈遷怒而然哉至於日服藿香卽十年課程不如是則無以驅下爾箚所陳非無識見胃口肚裏之元氣賴以益旺蓋開膈則自可扶元也
정조 16년 · 강
命以二十四日詣永陵展謁
정조 16년 · 목
禮曹以春展謁定於何陵稟敎曰曠謁爲數年春幸之當行於本陵已令該收預爲治道必皆措備展謁以永陵爲之昨日異於他日初欲以昨日行禮以道路之未及解凍姑此遲遲日子何必令日官推擇以二十四日爲之經宿則例有告由廟宮卿其考例爲之晝停宿所亦令兵曹磨鍊軍令以啓植炬則只出宮時黔巖碑閣所諸凡用民力依近例以儲置米會減而東作不遠皆從最省弊例事令廟堂嚴飭畿營及各司
정조 16년 · 강
兵曹進陵幸軍令
정조 16년 · 목
二月二十四日出官晝停高陽郡經宿披州牧二十五日展謁于永陵還詣高陽郡經宿二十六日還宮
정조 16년 · 강
召見兵曹判書李秉模京畿監司徐鼎修于重熙堂
정조 16년 · 목
予謂鼎修曰幸行有命而方當解凍之時道路必有泥濘處其所修治略略爲之不煩民力而諸凡擧行事亦依近例從略好矣秉模啓言在前陵幸時挾輦軍四百名餘軍二百名替代而甲辰年永陵幸行時三百名餘軍一百名替代今則何以磨鍊敎以今番則以挾輦軍二百名餘軍一百名爲之又啓言在前高陽郡晝停所留駐時前後廂軍路上留駐園幸時果川晝停所前廂二哨軍墻外環衛今亦依此磨鍊乎敎以依此爲之又啓言經宿陵幸時十里外斥堠伏兵及傳語軍令守總兩營各隨地方擧行今亦依此磨鍊乎從之敎以依最少例爲之事分付該營及該道又啓言在前陵幸時弘化門外留陣守總兩營輪回擧行而向於園幸時守禦使只率前排待候於通化門外朝房此與留陳有異而守禦廳今爲當次矣敎以然則守禦廳爲之又啓言在前陵幸時城門外屛門把守大駕出城後入來留都營而還宮日還爲出去把守今亦依此擧行乎從之又啓言今此陵幸時何營隨駕何營留都禁軍及馬步軍以幾番幾哨磨鍊乎敎以訓局步軍八哨馬軍三哨御營軍四哨騎士二番禁軍三番磨鍊今番園幸時隨駕軍兵勿爲出用又啓言兵曹總府別雲劍以下侍衛依何年例磨鍊乎敎以兵曹總府堂郞各二員五衛將二員武兼十員爲之又啓言幸行回鑾後隨駕軍兵犒饋近年連以乾物擧行今亦依此爲之乎從之
정조 16년 · 강
命幸行時驛馬限五十匹補把於近道
정조 16년 · 목
太僕啓言補把驛馬勿論遠近道當依例磨鍊而日字促迫無以及期上來請從近道限七十匹分排允之敎以限五十匹入用
정조 16년 · 강
以李秉模爲藥院提調前望也
정조 16년 · 강
召見鐵山府使申載文于重熙堂
정조 16년 · 목
予謂載文曰近來西路貪風太盛鐵山亦爲弊邑爾須殫誠盡心期於蘇瘼載文曰謹當竭力對揚矣予曰有給馬之命退出後卽爲發行
정조 16년 · 강
遞承旨申耆以趙衍德代之前望也衍德尋遞
정조 16년 · 강
命湖西年還最少邑量宜加分
정조 16년 · 목
忠淸監司朴天衡將啓以爲道內年還最少之邑實無排巡之勢留庫年中請量宜加分敎以依狀請施行事分付
정조 16년 · 강
以吳載純爲禮曹判書洪明浩爲參判尹行元爲參議竝前望也
정조 16년 · 목
政院啓言監試覆試試官當差出而判書洪檍參判徐龍輔俱有病不得擧行云請牌招命許遞入前望批下
정조 16년 · 강
命兵曹參議李濟萬下該府重勘郞廳李東埴拿處守門將等令兵判棍問
정조 16년 · 목
政院啓言朝臣上疏無得從門隙捧入而全羅監司鄭民始懲討疏本夜深到院故査其委折則從敦化門隙捧入云萬萬驚駭兵曹入直堂上重推郞廳及該門守門將請重勘敎曰當該兵曹堂上爲先遞差令該府拿問重勘郞廳一體拿處該門守門將及行首守門將應問各人令兵判明日棍問分等勘罪草記
정조 16년 · 강
藥院請緩幸行之期賜批
정조 16년 · 목
藥院啓言天和遄復陵幸有命慶幸欣忭中外惟均第伏念春寒尙峭戒在少愈雖於筵席每伏承勞動則益勝之敎而稍待陽和快暢始戒鑾蹕允合節宣之方伏乞暫緩幸行之期仍許臣等率醫入診議定湯劑敎曰膈氣之於勞力爲益不少卿等勿以爲慮別無議藥之症更待後日次入侍宜矣
정조 16년 · 목
箚略曰昨伏見永陵展謁定行於今月二十四日之敎伏不勝憂慮愆節新差起居尤愼豈可於此時勞動聖體往返近二百里地乎伏乞稍待陽和姑緩幸行之命批以旣定之日豈可進退乎
정조 16년 · 강
左議政蔡濟恭右議政朴宗岳聯箚賜批
정조 16년 · 목
箚略曰聖候遄復陵謁己涓區區下情曷勝喜幸臣等伏見藥院啓辭玉堂箚語俱以差退日期少待和煦反復爲請而及見批旨下者竝歸寢格臣等不勝憂悶日昨登筵聖敎丁寧諭以膈氣升降有動作則反有益焉今日批旨所敎亦不外此臣等豈不仰認聖旨而第念動作亦有多般分數夫旬日靜攝之餘星言戒駕三日馳驅謂之屬於憂慮則可若以反有益焉爲期則臣等決知其不可矣況又天時正在解凍之交鑾駕羽旄多日衝冒此岐非時伏乞退定謁陵日子以盡保嗇之方批以定日不可退定退定則東作相値以此以彼有難許施矣仍命此批答遣史官傳諭
정조 16년 · 강
命學禮講試官姜忱張錫胤鄭東愼金達淳分竄遠地監察李尙寯申光岳金載一畿沿定配李榮祚推考檢閱李重蓮洪樂游徐有聞承文著作孫會慶典籍李基禎校書校理成大中拿處大司成金方行禁推承旨李晩秀李義弼洪仁浩金載翼大司憲具㢞掌令權儐持平李羽逵閔師宣重推掌議金重淳兩齋班首崔翼運沈翼賢停擧
정조 16년 · 목
敎曰近來不怕無畏乏識蔑檢者卽所謂年少名官輩也陞試庠製之尋常開坐待士之道不當若此況此國試乎奉命試講體貌何等嚴重則對諸生跛身側弁橫竹對飯彼諸生之急於越講甘心冒赴是豈諸生之過莫非自試官之犯科而然初欲於開講初日處分而姑且至今者以待竣事也此猶萬萬可駭又況雜以俚語而諧謔從又看顏而越栍云如許試官若不繩以重典不但法無所施遠方觀國光者以今日朝廷紀綱爲如何學禮講三所試官等自政院卽捧現告一竝分竄遠地臺監之進參法意至嚴而不惟不禁隨以同犯三所監察一竝畿沿定配其中暫赴之蔭監爲先推考史官之往會試出榜都目開政熙訖學禮等講座者所以糾察能否入而論啓出而記史之意則于今幾日無一言開口辱命大矣渠輩若有一分人心昨秋之後宜有懲羹之思而昏謬如此當該藝文館官員令該府拿問勘處旣參講席則宜行職事如啞如聾之狀極爲駭然不可以職卑而寬恕承文院成均館校書館官員等亦爲拿處泮中之事泮長豈可不知昨秋則留在檢飭而今番則一日外稱病在家者此等占便之習焉敢惟意乎大司成金方行下義禁府推考莫曰今之士不如古之士朝家之所以待之古今奚異諸生之自重亦豈但爲其身而己則堂堂黌堂有此無前駭悖之擧不敢誰何於其際掌議及兩齋班首亦竝停擧雖以承宣言之目雖未擊耳揂得聞則何去而始欲出擧條論罪乎當該承旨等亦爲從重推考呵隸之頭帽有耳唱導之頂巾有舌而近日臺臣大於此貽羞不稱之端雖曰不一而足似此無難言之事亦不一言致煩特敎顧其職名能不溺職行公兩司亦爲從重推考
정조 16년 · 강
命書揭敷示多士傳敎于兩所試場仍令泮長揭板明倫堂
정조 16년 · 목
敎曰學禮講文具也照訖講尤爲文具之文具然循其名而責其實猶賢乎創新制而揭新令之故昨秋照訖旣有申飭今番學禮之講亦令申復舊規而近來士習之不古豈多士之過卽朝廷之不能修明此何異於不敎而刑乎所以講必緩捧劣者又許代製而諸生不識三五申令將爲次次加飭之本意自明日會圍及來頭式年謂以法禁之依舊蕩然則又豈非岡民之一端乎大抵科弊之一變反古非不知在此貢擧蔍士之一事而初下綸音之至今載之空言者亦豈無所以而然哉貢蔍之古規固難遽用則勢將制之於法度之中趁此京外多士咸聚之時宜有一番敷示以此傳敎大書揭于兩所試場仍令泮長揭板明倫堂俾各勿以法緩而放意亦勿以令嚴而操心事曉然和悉
정조 16년 · 강
命守門將沈學祖拿處李德升分揀
정조 16년 · 목
兵曹啓言依下敎守門將及應問各人等一竝棍問則敦化門東挾守門將沈學祖供內昨夜二更量全羅監營界首主人持席封而言曰此狀啓卽呈政院云故循例捧入而未知其狀啓上疏之體樣長短莫非渠罪云西挾守門將閔崙供內東西挾雖異每事相議故昨夜捧疏時果亦相議而京主人言內此是時急狀啓云故信之不疑不爲挽止其爲上疏全然不知云行首守門將李德升供內當日雖不爲入直常時檢飭豈敢少忽而昨夜捧疏事萬萬驚駭何敢曰常時檢飭乎莫非渠罪云結束色書吏近仗軍士等分輕重棍治後一竝汰去允之敎曰沈學祖拿處李德升旣決棍分揀○因沈學祖囚單敎以令次堂以公罪草記勘放
정조 16년 · 강
以趙光存爲昌平縣令口傳也
정조 16년 · 목
敎曰此時守令不可一刻曠官昌平縣令之代令該曹口傳擇差待下批當日辭朝
정조 16년 · 강
召見訓鍊大將趙心泰于重熙堂
정조 16년 · 목
心泰以前水原府使啓言園所植木八邑民丁限里使役事才有成命臣待罪本邑兩年擧行而監色昩於種法民人狃於彌縫今番則京營將校中慣於種植者大邑二名小邑一名另擇分送於八邑分授地界使之董飭一一照檢不勤之類捉送于差使員懲治或慮曠日雜亂種植每日役丁量宜分排該邑守令及京校幷該邑監色幾乎逐株躬飭然後庶責實效而畢竟樹木若有枯損之居多則京校監色從重勘繩之意差員守令面面申飭恐合事宜至於邊將差員自前雇軍種植今亦依此例局內緊要處無論補植新種使之從便擧行而所入雇價某樣錢中上下後都數會減事知委於時府使園官則以園軍分授種植實役役軍糧米每日二升式以火巢內賭地條計日上下似好加定火巢洪範山多有莎脫處或播稷或播草種以爲掩覆之道者不可緩矣稷種與畿伯相議隨所入取用草種使時府使就境內厚價貿用爲宜且以檜木採運言之今方自三軍門擇定將卒監採監運而及其運去之後差使員等量其可種地界眼同該校一一監植至若禿山山城自是外禁養而尙無一木培養者山城所付一面民丁劃給中軍使之全意種植恐不可已矣補土處昨夏以後略有執頉者勢將趁今春完補而所入空石自畿營從其入進排爲宜植木之後各隨地界分植牌木列書該守令及監董校吏姓名俾考日後勤慢者已成近例今亦依此擧行但橡實松子前後播種之時非不嚴飭而每有卒卒了當之習固已悚悶況松子播種大有異焉今番則雖或曠費日子必也以精爲主各分經界播種後插牌標識隨立苗多寡以爲考能否賞罰之地則必當各自努力可責成效從之敎以令廟堂郞爲分付該道
정조 16년 · 강
命訓鍊大將趙心泰水原進去時命召仍佩往來
정조 16년 · 목
承旨李晩秀啓言訓鍊大將趙心泰植木檢飭事水原進去所佩命召及兼帶右捕將命召大將牌傳令牌何以爲之敎以仍佩往來晩秀曰將兵之任不可無總察之人何以爲之敎以都提調總察從事官發牌聽傳敎捕將則他邊大將牌招兼察
정조 16년 · 강
全羅監司鄭民始陳疏命還下送
정조 16년 · 목
疏略曰伏見邸報玉候欠和已至多日而藥院不命入診近密不許承候群情焦迫已無可言而豈不乖於聖人愼疾之道乎諸臣之不善周旋固有罪矣但當以其罪罪之至於診候議藥正應如例何可以不槪諸臣之意及忽保護聖躬之道哉伏乞亟備藥院之臣特許召接診察臣向聞逞賊尙喆敍用宇鎭放釋之命略效嚴討而適因處分之改下未免見阻惟幸此賊拿到必伏王法卽伏見大臣疏箚逆宇領付長湍地云殿下何爲而又有此非常之擧也渠之父子陰懷凶圖締交匪類綢繆逆復爛漫排布及其按問四字輸款卽渠父子斷案而于今㴠貸其父則只伏陰誅其子則假息島棘已是失刑而到今臺啓允下王府發捕之後又復中路迂回還其家鄕古今天下寧有是理今我殿下去年放一賊今年放一賊不念刑政之失沮抑群下必行乃已經過一番事國體之損傷紀綱之虧壞亦復不少臣職雖藩屛身帶閣銜敢將同討之義仰瀆崇嚴伏願亟命有司逆喆父子亟施逆律
정조 16년 · 강
召見承旨李晩秀洪仁浩于重熙堂
정조 16년 · 목
予曰重臣鄭昌順之靳點蓋有由焉扶正斥邪卽予本意今日群下豈或以向來處分認以爲不嚴於斥邪而洪樂安事誠一變怪注措用舍太阿在上欲用則用不欲用則不用予豈因一種恐動之說有所撓奪耶其所設計不可但以投鼠忌器論也大抵樂安苟有眞箇攻邪學之心則上疏陳聞可也貽書大臣至再至三期於轉徹亦可也而不此之爲一邊長書一邊流播異趣之人無不傅說殆若置郵而傅命甚至登徹筵席此其用意之尃在左相明若觀火渠之蹤跡蹊徑自上亦豈無聞知之事樂安之一番處分予意已定而猶未到底綻露故姑此遲待如樂安者終逭於法則豈可曰威福之在上乎洪仁浩卽樂安之至親故向使仁浩私問於樂安使渠書出本事拫脈則始雖漫漶畢竟語多相關於重臣重臣何以得此予之所取於重臣者爲其一叚陽明也向日宮筵奏對與樂安語意頗異重臣豈忍欺予而此事未究竟之前不可不靳點今日試望異於官職第令出牌重臣承違間自量爲之此筵敎承旨錄送重臣也
정조 16년 · 강
司直鄭昌順上疏賜批
정조 16년 · 목
疏略曰臣於病伏中伏奉筵敎下者以洪樂安問啓中語有攙擧臣名臣未詳其遣辭淺深而渠亦人耳告君之辭白地打謊至於此極則何事不可爲何言不可做乎臣之子以場屋間事與樂安相知故臣亦知其面矣今番長書事後臣則未聞及夫臺啓之出樂安抵書揆地之說始得聞知而所謂長書猶未得見久之臣子來言俄者洪樂安來訪袖其長書頗有誇示之意云其後謄本晩始借見此皆臺啓謄傅之後也居數日樂安來言自政院來歷路暫入云臣問入院何事則渠云西書刊行何人主之使之指告故渠方探問臣笑曰君之儕類何多西學之徒也君果詳知有此指陳否渠乃歷數以對臣又曰君於揆地相見必頻苟有可言何不以面而以書耶渠以數次及門俱未逢見故以書抵之云臣之與渠酬酢止於如此此又長書巳徹査命已下之後也渠於長書之前初不見面臣於長書之後久始得覽今乃曰與臣相議者是豈近理之言乎渠旣陰受指囑暗藏機括假托闢異之義潛售傾軋之態情狀莫逃天日赫臨今於淸問之下又生奸狡之謀眞箇受嗾之處秘諱不言邂逅相逢之人拖引以對欲爲拔跡於彼移疾於此奸情慝態如見肺肝不意衯紳之列有此回邪之輩言念世道良亦寒心其書旣托斥邪其言亦似衛道朝家處分固宜如是而非渠自辦必有指使可惡者情態耳向於宮筵略陳此意伏想宸聰亦或記有臣苟與知忍爲此言臣之事君一節惟是不欺二字奧自雷肆今幾三紀惟此一心片言半辭無有欺隱筵席奏對悉從衷曲區區報效惟在於此故未嘗跡涉機關名騰口語乃於白首垂死之年不幸與此奸細之徒偶一識面暗地賣弄自陷於欺君之科俯仰天地寧欲無吪今若一問樂安以渠之長書與臣相議云書議面議果在何時一言之下可以卞正臣於年來世念灰冷家事不問他事何論雖有眞正議論不欲與聞惟彼纖人恣意簸弄如非聖明出示問啓明諭前席臣雖萬死於不知之中其言虛實誰爲卞明今此樂安所對之語卽是洪仁浩之私問仰達者樂安仁浩平日情好異身同腸其所綢繆何所不至而神天在上敢爲是言耶惟願下臣疏辭更問樂安如使臣言一毫相左乞伏鈇鑕批以今則本事知之自此勿辭行公
정조 16년 · 강
校理尹光普上疏踏啓字
정조 16년 · 목
疏略曰今番玉候違豫臣民焦灼之憂曷嘗或歇而大僚之陳章請對擧朝之奔走波盪惟知懲討之是急反稽診候議藥之節雖緣群情憂憤失其常度而其不審先後之罪恐難原恕又況近日雖伏聞漸臻天和之慶而餘症尙未快祛則輔相辭單請退實非其時似此處義臣實未曉也然而激惱於群臣不許藥院之入診致慨於揆地進行次對而酬應此皆過中之敎而決非保嗇之道也伏願晉接藥院議進當劑亦願亟從三司之請拿致宇鎭設鞫嚴問快正典刑仍念臣朝參之日妄以玉堂許入衛內之說陳白筵席辭未達意語歸宂雜罰正遞差縮伏訟愆除旨又降益增懍戲伏乞特許鐫免
정조 16년 · 강
命淸原府院君墓遣承旨致祭
정조 16년 · 목
因禮曹今十九日淸原府院君宜春府夫人合窆單子有是命
정조 16년 · 목
敎曰明日當由逌聸門展拜景慕宮該房知悉
정조 16년 · 강
遞承旨李晩秀李義弼洪仁浩以申大顯趙衍德申耆李百亨爲承旨竝前望也
정조 16년 · 목
晩秀二所試官進去義弼一所試官進去仁浩陳疏徑出也
정조 16년 · 강
重推忠淸兵使崔朝岳
정조 16년 · 목
該兵使狀啓以爲因稷山縣殿牌見先事依有旨嚴棍各鎭將別爲譏詗本鎭前營將李翼鉉牒呈稷山吏趙繼祐等四人捉致推覈本月初十日鎭將成致鳳牒呈稷山囚崔允三服毒垂死多般救療仍卽吐出云跡頗殊常故究其委折則允三言前年九月郡吏李輔大請渠故卽往見之使令趙重得先到於輔大養母家己密議殿牌偸出事曰吾以倉色無端見汰實無還差之望若募得數人而偸出殿牌則新奮吏房自歸於重辟而吾則當爲吏房非重得則無可爲之人而重得以其獨當爲難爾可偕往偸出云故隨往見之則重得偸出殿牌埋于衙後堂舍之側翌朝言及于輔大矣渠之被捉於鎭營也妻侄朴世信謂曰叔無生還之理買給砒礵故暗地飮毒仍卽吐出此事嚴問於趙重得李輔大則自當知之云故嚴問於輔大則語頗糢糊給藥委折問於世信則以爲渠非允三之妻侄乃是侄女壻也今正月十八日夕時偶逢允三於無人處謂渠曰吾聽李輔大之言使趙重得觀望後以吾手偸出殿牌而事若發覺則死無餘地云而出給一小紙曰此是匿名書也仍要渠棄置路傍故受置囊中過數日後暗棄司倉前路而匿名書辭緣未解書字故不得展看矣去月晦間允三爲校卒執捉押來之際允三之第二妹金昌才妻崔召史謂渠曰吾兄頃日來言殿牌事矣今自鎭營捉去必當死於重刑與其死於重刑無寧飮藥而死出給砒礵使致之故渠果傅給重得所告內上年八九月間初無出入於輔大處而允三所謂九月二十三日渠到輔大養母家密議偸出殿牌等說實爲孟浪曖昧云稷山將校郭貞欽等回告允三所告處不得殿牌故多般搜問又與允三偕往于廁灰所積處則允三曰當初殿牌果爲燒火於竈口拾埋於此處而焚燒之際渠之子婦亦爲目覩云而指示其當處故使之掘灰始得十餘炭塊試焚他栗木而驗之則果如掘得之炭塊世信重得次第究問方欲轉問於允三之際允三氣喘方痛故待明朝盤問次姑爲拘留於使令房矣服毒餘症轉轉越添今十二日致斃此獄端緖旣綻於崔允三自服之招而允三今已徑斃重得極口發明使已露之端緖終致蔓延之獄誠不勝惶懍而以朴世信之招觀之則允三之受嗾輔大云云事及匿名書等說亦可謂此獄之緊節故當初砒礵傅給允三妹及殿牌燒火時參見之允三子婦一益捉來嚴覈計料蓋此獄事其所作變一則允三二則允三而以輔大所使自服世信亦以輔大嗾囑爲言所謂輔大雖喙長三尺難免作變之首倡不可不更究問允三之致斃不善救療之致當該典獄刑銷自臣營各別嚴棍而該營將成致鳳到任四日雖未及檢束旣己主管其獄事則不能檢飭之罪在所難免請令攸司稟處敎曰一獄元無兩犯渠旣自知其罪至於自斃則此非五犯而何觀此狀辭捨却自斃之漢忽以生存者勒定以元犯者固知出於慌㥘不解事之致揆以獄體極爲駭然忠淸兵使崔朝岳爲先從重推考事關獄情宜付道伯而非軍政非賊情如是贊當按査者亦關後弊太昧法意後勿如是之意令道伯各別嚴飭
정조 16년 · 강
命稷山縣殿牌作變造謀同情兩囚斯速取服分等照律降資淸州營將李翼鉉等竝與罪名分揀時營將成致鳳罷黜分揀決棍懲勵
정조 16년 · 목
忠淸監司朴天衡狀啓以爲稷山縣殿牌偸出罪人崔允三在獄服毒元無防守之事又忽救療之方致使王章未伸遽然徑斃當該守直刑吏銷匠等捉上臣營嚴刑懲勵該鎭將成致鳳主管重獄致此僨誤爲先罷黜罪人李輔大造謀之窩主趙重得同情之緊囚各別訊究期於取服敎曰正犯旣覈不可以徑斃歸之無實造謀與同情兩漢自當有次律斯速取服分等照律若或以死中求生之計不當援引而援引則宜有十分詳覈細察而處之竝以此意措辭行會降資營將竝與罪名分揀時營將固有不勤監獄之罪亦有登時捉納之功且其致斃亦異於不問徑斃罷黜則分揀以不勤之罪令道臣拿致決棍懲勵
정조 16년 · 목
具翼善冠袞龍袍乘輿出永淸門弘化門由逌瞻門入齋室仍詣版位行禮詣宮內奉審還入齋室少頃出齋室乘輿由逌瞻門入弘化門永淸門還內
정조 16년 · 강
推漢城左尹徐有大仍命漢城主簿李儀亨東部都事朴宗明拿處
정조 16년 · 목
政院以展拜時御路全不修治請推漢城府當該堂郞該部官從之敎以郞廳及部官拿處
정조 16년 · 목
以金尙集李集斗李義弼金翰東尹魯東爲一所試官金憙李得臣李晩秀朴思默李明淵爲二所試官
정조 16년 · 강
御春塘臺行壯勇營試射召見閣臣李秉模重推訓將趙心泰
정조 16년 · 목
秉模以兵判啓言弘化門前路卽每月動駕之地而全不修治京兆堂郞及該部官政院雖已請罪訓將領軍先詣則亦難免不飭之失請重推從之
정조 16년 · 강
遞藥院提調李秉模全羅兵使趙㠎
정조 16년 · 목
敎曰藥房提調許遞今日政差出○兵曹判書李秉模啓言新除授全羅兵使趙㠎與前兵使李章漢有親査應避之嫌呈狀乞遞請改差從之
정조 16년 · 강
勘放時囚沈學祖
정조 16년 · 목
禁府以學祖杖一百公罪收贖放送啓允之
정조 16년 · 강
命領敦寧洪樂性領府事李福源同爲留都京畿監司兵曹郞廳道路摘奸置之傅語軍依己酉年例爲之
정조 16년 · 강
命保放時囚金方行李濟萬李東植孫會慶成大中李基禎等
정조 16년 · 강
命今番監試榜出宮後詣闕拆名付撥路試官退去還宮後肅謝
정조 16년 · 목
敎曰今番監試若以幸行之當前草草考券是豈初試時申飭之意乎出宮後出榜亦好詣闕合榜拆名後修正榜目付撥路試官則退去還宮後入來肅拜事分付
정조 16년 · 강
有政吏曹判書金思穆參議沈煥之兵曹判書李秉模進
정조 16년 · 목
以李喆模爲大司諫申禹相爲司諫權坪爲獻納朴載淳爲正言李貞運爲副修撰李殷模爲副校理具庠爲判尹金文淳爲同經筵同成均徐浩修爲藝文提學鄭昌順爲知經筵內醫提調李溏爲釜山僉使洪健祚爲淸州營將李壽鵬爲全羅兵使
정조 16년 · 강
竄學禮講試官姜忱于任實縣張錫胤于茂長縣鄭東愼于淸道郡金達淳于安東府
정조 16년 · 목
禁府以分竄諸人配所啓允之
정조 16년 · 강
推左參贊金華鎭等
정조 16년 · 목
兵曹啓言因政院啓辭邊將應薦不薦人令該曹察推事允下矣左參贊金華鎭行司直鄭昌順右參贊宋載經行副司直尹坊趙尙鎭李頤祥彥春君金麟瑞同中樞金泰儉義州府尹趙鎭宅永興府使徐有臣襄陽府使申大年寧越府使朴基正三和府使李晉漢肅川府使金燨綾州牧使尹耆東咸從府使白泳鎭定平府使鄭麟釆古群山僉使李瑞龜車嶺僉使金鼎澤新門別將金挺夏長壽山城別將朴守觀俱爲應薦不薦請推考允之
정조 16년 · 강
命學禮講犯罪人金興淵等充軍
정조 16년 · 목
刑曹啓言卽接講試所移文則金堤幼學金興淵爲其弟昌淵代講全州幼學金雩龍冒年應講罪與其兄雲龍幷爲捉送興淵昌淵幷杖一百身充水軍移文兵曹各定配所押送雲龍固城縣充軍定配卽爲押送雲龍雖無所犯任其弟冒年應講不可無罪請自臣曹參酌照勘允之
정조 16년 · 강
冬至正使金履素副使李祖源以軍官譯官等先爲發送馳啓
정조 16년 · 목
狀啓以爲十二月初三日到瀋陽留一日歲幣中紅紬一百匹緣紬一百匹生上木三百匹大好紙二百五十卷小好紙二千三百六十卷粘米三石五斗四升一依北京禮部公文呈納於瀋陽各庫二十二日到北京仍詣禮部呈表咨文漢侍郞劉權之祗受二十四日皇帝幸永安寺拈香詣悅心殿早膳臣等當日曉頭詣神武門外黎明皇帝乘黃屋小轎到臣等柢迎處住轎令臣等進前問國王平安乎臣等對曰平安又問世子平安乎對曰平安又問世子年幾何對曰二歲臣等隨入永安寺近處禮部官引坐於行閣賜駱茶一巡餠餻一楪肉一盤謂是皇帝膳卓上所頒內務府官饋以飯卓以至從官皆饋食槪因皇旨賜食還宮時到臣等柢迎處命使臣等勿跪柢迎送時禮部淸尙書常靑連爲押班二十五日禮部知會朝鮮國例賞物件定于明日頒放二十六日臣等詣午門前待候內豎以小黃帒盛回回乾葡萄一斤許以皇旨傅給少頃軍機大臣閣老和珅使禮部郞中明善傳語於臣等曰向例朝鮮國賞賜皆於正月念後而今番則皇上特令預給俾各浞容收拾此係特恩須悉此意賞賜物件臣等一一領受而物件旣是年例煩不疊陳二十七日詣鴻臚寺行朝參演禮琉球安南緬甸使臣同爲演禮禮部知會二十九日皇帝親祭太廟還宮時四國使臣一同祗迎故當日曉頭臣等詣午門祗迎退歸館所皇帝特賜橘柑八十枚三十日設年終宴於保和殿臣等當日曉頭入保和殿鴻臚寺官引坐於殿外陛上琉球安南緬甸使臣班在臣等之下平明皇帝御殿動樂進饌設雜戲臣等兩人共一卓又賜駱茶一巡禮部尙書常靑因皇旨引臣等至搨上皇帝手自斟酒親授於臣履素臣跪受叩頭而飮次授臣祖源亦跪受叩頭而飮宴罷光祿寺輸送宴卓繼送歲饌卓張晩後通官齎到別賞賜物種正使金鞘小刀一把回縀五疋回布二疋副使金鞘小刀一把回縀四匹回布二匹書狀官回縀三匹回紬三匹大通官三人各回縀一匹回紬二匹回布一匹押物官二十四人各回紬二匹從人三十名各回布一匹例賞外別賞實是節使以來所未有之特恩彼人無不動色稱賀本年正月初一日五更臣等詣午門前等候曉頭皇帝出幸堂子小頃還官文武諸臣之柢迎送己爲停免故禮部亦令臣等停免黎明皇帝出御太和殿受賀臣等入殿庭西班末與琉球安南緬甸使臣一同行三跪九叩頭禮初五日設歲初筵於紫光閣臣等當日曉頭入紫光閣殿陛上內豎以皇旨賜臣等餠餻一器鹿肉一盤日出後皇帝乘小轎出來臣等祇迎皇帝使之隨後皇帝御閣進饌設雜戲臣等兩人各賜一卓又賜駱茶一巡禮部尙書引臣等至榻上皇帝手自斟酒賜臣等一如年終宴皇帝問曰使臣知淸語乎通官奏曰不知宴罷使內務府賞賜臣履素錦三匹漳絨三匹八絲縀五匹五絲縀五匹大荷包一對小荷包四對臣祖源錦一匹漳絨一匹八絲縀三匹五絲縀三匹大荷包一對小荷包二對內務府大臣和珅福長安監頒歲幣方物初三日來到館宇狹窄火患可慮故使任譯周旋於禮部不待旨下俾先呈納初十日皇帝詣祈穀壇齋戒十一日親祭初十日出宮時臣等祗迎於午門前十一日還宮又祇迎十二日皇帝幸圓明園臣等詣三座門排班禮部尙書劉墉押班皇帝未出前內豎以皇旨賜餠餻一楪平明皇帝乘黃屋小轎出來到臣等祗送處和珅旁奏祇送之意皇帝自轎窓諦視臣等隨詣圓明園十三日臣等入山高水長閣看燈戲炮樟皇帝出御山高水長閣簷下牀上臣等魷外班看燈戲內務府饋果盒熟肉元宵餠內務府大臣金簡因皇旨監視勸食十四日又入山高水長閣令臣等入內班賜茶一巡出就外班燈戲炮▣饋饌如十三日十五日皇帝御正大光明殿設放生戲臣等先就殿陛上排班鴻臚寺官引臣履素設坐於殿內少頃皇帝出御殿上動樂設雜戲遣禮部尙書常靑引臣履素至榻上皇帝手自斟酒賜臣臣叩頭而飮次引臣祖源至榻上又斟酒而賜午後又入山高水長閣臣等入內班賜茶一巡出就外班饋饌與燈便炮▣烟火比前最盛十六日禮部因皇旨使之姑爲退歸故臣等還館所十八日臣等又詣圓明園十九日入山高水長閣皇帝使臣等進前皇帝語臣等曰爾等回國須以吾意問國王平安可也臣等叩頭賜茶饋饌與燈戲一如十五日日昏皇帝入內命臣等隨後歷入數門前有湖水春冰未泮皇帝乘雪馬臣等亦乘雪馬隨入慶豐圖宮殿坐陛上觀雜戲少頃退出二十日禮部因皇旨令臣等製詩臣等各製七言律詩一首書送禮部仍歸館所二十一日通官齎到賞賜物件謂以內閣因皇旨磨鍊別禮單大縀二匹絹箋大小各二卷筆四匣墨四匣硯二方福字方箋一百張雕滲茶盤四箇傅授於臣等臣等則以應製之故各賜賞縀一匹絹箋二卷筆二匣墨二匣二十四日臣等詣禮部領下馬宴回到館所又行上馬宴二十七日受回咨文二十八日自北京離發臣履素軍官金箕昶臣祖源軍官金敬膺譯官崔國楨授狀啓先爲發送
정조 16년 · 목
敎以後日次入侍宜矣
정조 16년 · 강
命前內乘李溏仍任
정조 16년 · 목
太僕以旗軍洗馬時內乘俱爲進參而內乘李溏移拜外任請令該曹口傅差出啓故有是命而釜山僉使之代令該曹口傅差出
정조 16년 · 강
施學禮講試官金羲淳金熙朝不敍之典
정조 16년 · 목
政院啓言學禮講試官等處待其自首捧現告以入事命下矣卽爲査問其對飯委折則金羲淳金熙朝避坐向隅喫飯姜忱張錫胤金達淳鄭東愼皆不避坐云自首辭意旣如此合有區別之道姜忱張錫胤金達淳鄭東愼等傳旨捧入金羲淳金熙朝不可全然無罪請推之外無他可施之罰何以爲之敎曰回坐避坐雖似五十步百步亦自有階限伊今放倒之時俗宜有弦韋之區別竝施不敍之典
정조 16년 · 강
命宦者朴鳳遇嚴刑定配
정조 16년 · 목
禮曹啓言因懿陵參奉所報本陵大巢內生松偸斫罪人李三奉照律嚴繩之意論移刑曹矣卽接本陵官所報則偸斫罪人卽陵底世居宦者朴鳳遇之奴而鳳遇發怒於其奴之移法司終不出給其奴入來齋所其所作拏無所不至云此類橫濫之習不可因置請令攸司從重科治敎曰渠亦人耳有耳亦知故事則馬敢如彼其犯科乎令該曹捉來嚴刑定配事分付
정조 16년 · 강
遞承旨金載翼以李冕膺代之前望也
정조 16년 · 강
特放平壤府投竄罪人沈頤之
정조 16년 · 목
敎曰以外面刑政觀之誠有斑駇之嫌而其實自有斟酌者在不能察戢非止此一人而或先以相似之事旣勘竄謫之律或有作故者至於此人在任時西倅貪墨之說屢發於筵席雖不指陳姓名亦豈無依俙摸索者乎付之道伯必欲斯速收殺對筵臣頻示意焉則知若不知畢竟致煩朝家處分其所勘罪烏可不加倍於他人乎然外面則終涉如何平壤府投竄罪人沈頤之放送事分付
정조 16년 · 강
放時囚李儀亨朴宗明保放李東埴
정조 16년 · 목
因儀亨等囚單有是命
정조 16년 · 강
命關西各邑還餉應留穀從便加分
정조 16년 · 목
該監司洪良浩狀啓以爲道內列邑昨年農形初旣被損於風水末又受災於霜雹以其面里之異同雖有災實之分等較諸常年均爲失稔而見今農務方殷邑牒之請糶民情之願還比前倍加今春東作優給種糧俾各服力於田疇然後國計民事庶免狼狽取此應分之數較彼當受之戶則一月所分僅止三四斗明知事情之如此膠守分留之常法則一道饑饉之民廢農失哺勢所難免故據實馳啓各邑還餉之應留者特許從便加分以爲塗抹排比之地而臣營傍近諸邑繼巡賙救之方多賴慈城餉還一留二分之規狀聞家許亦有巳例請竝令廟堂稟旨分付敎以依狀請施行事分付
정조 16년 · 강
以徐浩修爲守宮大將
정조 16년 · 강
飭今番行幸時陵所齋室宿所邑站勿爲一新修理道路略略除治
정조 16년 · 목
敎曰今番行幸時陵所齋室及宿所邑站勿爲一新修理只窓戶修補高陽中東軒坡州裨將廳爲小次略略修理事分付整理使處又敎曰解凍之時治道民力必當倍入若依秋行例限以如砥如矢則是豈申飭之本意乎卽令廟堂嚴飭該道略略除治如是下敎之後若或過費民力當該地方官當各別嚴勘而一兩日內發遣宣傳官當考其擧行之如何幷以此意俾各知悉
정조 16년 · 강
遣戶曹郞官奉審徽陵曲墻缺落處
정조 16년 · 목
禮曹啓言卽接徽陵別檢所報則本陵曲墻當此解凍之時北邊外築缺落爲五尺西邊罅隙爲三寸云請遣本曹郞廳依例進去奉審敎曰戶曹解事郞官一員進去奉審來奏政院待解凍卽爲擇吉修改申飭未久有此牆垣缺落之報近來寢郞之不謹守護若此這這嚴勘然後庶可責效大扺如許無狀之輩豈令徒費俸祿計仕陞遷乎若將缺落則必當知其痕旣知之則亦當卽報該曹使之草記不此之爲以頉報看作無難尤豈不萬萬無狀乎進去郞官詳審缺落處痕跡之何如果是卽當校報而掩置者則當該官員先汰後拿令該曹口傅差出若或曾有枚報而鄕曹掩置則當該堂上査出捧現告施以罷職之典官員勿論更以此意自鄕曹發帖各處申明嚴飭
정조 16년 · 강
命未下直閫帥明日辭朝
정조 16년 · 강
平安監司洪良浩以道內邑鎭分賑馳啓
정조 16년 · 목
狀啓以爲連接各邑鎭所報則二月初巡分糧饋粥等節一從式例擧行而見今春氣向和較諸寒劇之時頗有徐緩之意今巡賑口比正月終巡所加爲一千四百九十八口口數穀數修成丹上送賑廳○尤甚邑鎭鐵山府飢口三千一百一折米九十石十一斗六升鹽七石十二斗二升零○粥大米二石七斗四升零醬五斗一升零甘藿三百六十四立宣川府飢口一千三百八折米三十八石七斗一升鹽三石五斗零○粥小米二石一斗五升零鹽二斗三升龍川府飢口五千八十二折米一百五十三石十三斗七升鹽十三石十二斗六升零○粥小米五石三斗四升零太三石五斗八升零鹽一石二升零龜城府飢口三千四百十五折米一百二石六斗八升鹽九石一斗六升零○粥小米五石八斗二升零鹽四斗九升零宣沙鎭飢口三百八十七折米十一石六升醬十四斗九升零○粥大米七斗五升零醬八升零甘藿七十三立阿耳鎭飢口二百四十折米七石三斗八升鹽九斗七升○粥小米六斗零鹽六升零車嶺鎭飢口一百七十五折米五石三斗三升鹽六斗九升零○粥小米二斗五升零太一斗七升零鹽三升零牛峴鎭飢口二百二十二折米六石八斗四升鹽八斗五升零○粥小米二斗七升太二斗七升鹽四升零彌串鎭飢口二百十五折米六石七斗七升鹽八斗七升零○粥小米五斗四升零安義鎭飢口一百九十九折米五石十四斗八升鹽八斗零○粥小米三斗零太一斗九升零鹽三升零西林鎭飢口一百二十二折米三石七斗九升鹽四斗四升零○粥小米一斗三升零醬一升零甘藿十五立植松鎭飢口一百十七折米三石七斗五升醬四斗六升零○粥小米三斗五升零醬一升零山羊會鎭飢口一百十五折米三石八斗六升鹽四斗九升零○粥小米一斗五升零太一斗五升零鹽二升零之次邑鎭郭山郡飢口八百八十九折米二十六石一斗八升鹽二石三斗九升零○粥大米一石六斗四升醬八斗八升零甘藿一百七十八立雲山郡飢口六百十二折米十七石十斗七升鹽一石七斗五升零○粥小米八斗二升零太六斗一升零鹽一斗八升零孟山縣飢口四百十二折米十二石九斗四升鹽一石二斗二升零○粥小米三斗六升零醬一斗四升零甘藿八十八立委曲鎭飢口七十八折米二石三斗六升鹽二斗八升零○粥小米一斗八升鹽一升零壬海鎭飢口七十一折米二石一斗二升鹽二斗六升零○粥大米一斗七升甘藿十八立正月終巡飢口一萬五千二百六十二內一百三十六口付還及傭役拔去一千六百三十四口追付二月初巡飢口一萬六千七百六十折米四百九十九石十四斗五升鹽四十二石十二斗二升零醬一石四斗六升零粥大米四石八斗零小米十五石八斗零太四石四斗九升零鹽一石十一斗五升零醬一石一斗七升零甘藿七百三十七立
정조 16년 · 강
命漂人問情後厚給衣糧還送
정조 16년 · 목
全羅右水使卞至健狀啓以爲羅州地方荷衣島領將梁德宗馳報內今月初十日巳時量異國船一隻本島所屬都草大也兩島前洋漂到下碇立船卽往問情則江南省常州府靖江縣陳國泰商船格軍九名今月初二日放洋逢風漂到爲辭看護接濟等事問情依例擧行之意發關嚴飭于地方官羅州牧使李禹圭敎以問情後卽爲還送厚給衣糧事令廟堂分付
정조 16년 · 강
遣承旨馳詣景慕宮奉審摘奸
정조 16년 · 강
內局提調金文淳爲承候請對命退去院中監煎
정조 16년 · 목
文淳請對敎曰承候異於昨日請對雖不處分正氣散今日依前方更爲煎入卿則退去院中監煎內局啓言俄者求對未蒙召接之命繼有湯劑煎入之敎此時承候不容少緩伏乞召接臣等醫官亦令隨入敎曰偶然膈滯之症似癨非癨尙不通利加之頑痰在胃口寒氣入肺經嘔眩兼作不食不寢昨今所服正氣散可謂當劑至於醫官等雖召見渠輩豈有別見卿卽爲退去本院更煎一貼封入大抵調痾不先不後而不見信於大官未免添一酬應予病不過一時所愼差過一兩日足可快差所慨咄憂歎者予甚否德言不孚於大官古有是否正欲無言大僚者卽百僚之首而擧措如此予何顏欲見下於大臣之諸臣乎幺麼宇鎭之其殺其活胡大事也自上豈可無病而托病欺廷臣乎年前敦諭大臣也有一承宣代撰若曰無病患而稱病患眞病患可慮爲措語其時猶欠於敬禮嚴飭改撰朝家之待大臣猶然況大臣昨日之事果如何如何耶非不欲略示不槪之意昨因收拾不得今始言之卿須退考本院日記中崔故相故事又啓言臣等冒死再啓伏承批旨聖候諸節若是欠寧而昨日諸臣之瀆撓莫非不忠不誠之罪此時煩請亟知惶悚而湯劑則屢次封入醫官則尙未診候焦迫罔措當復如何況今藥院一空尤不成事體入直等節依前擧行仍命召接臣等千萬顒祝
정조 16년 · 강
前閣臣吳載純李秉模徐鼎修李晚秀等爲承候再次請對幷不許
정조 16년 · 강
靖陵入直陵官李英冕先汰後拿出番陵官朴右源亦爲汰去仍命都承旨洪明浩待明朝奉審陵上
정조 16년 · 목
禮曹啓言卽接靖陵參奉所報則今初一日申時陵上奉審則未申方欄干柱石之傾側雖是流來舊頉近日南風連吹細兩霏微乍有解凍之漸傾側柱石忽然頹臥左右橫欄亦皆見落云莫重陵上有此石物頹落之患不勝驚心慰安祭不卜日今初三日設行而請政府以下依例進去奉審後稟處允之敎曰攔干雖曰有舊頉解凍之時罅隙之出隨卽遮持防護先期具由枚報則豈有蹲頹之理亦豈有慰安之擧乎常時不勤萬萬駭然今日入直官員爲先汰去拿問重勘出番官員亦爲汰去何待政府奉審待明朝都承旨馳詣奉審以來
정조 16년 · 목
箚略曰臣腔血沸熱冒上一箚而聖批諄複惶懍感激不省攸措繼伏見傳敎下者以臣箚辭諭之以臆料爲人臣子敢以君父施措臆料爲說者論其罪犯金木猶輕第念臣方拭巾待盡抱玆憂愼緘默以歸則此豈畢忠所事之義乎其言也善雖不敢望王庶幾改竊有所祝惟殿下憐之鳴呼殿下何爲而有今日之事也臣嘗於殿下之一言一令自以爲犂然無疑夫臣之所度者理也殿下之所循者亦理也以理驗理其沕合無礙也明矣奈之何今日之事有大相及者殿下試思之若使在後千世之士論今日之事則以相臣之子結將兵之賊潛懷二心無所不至及其鞫庭推問亦不敢自隱他日二字自其口輸款此豈一刻假息者而猶且屈法貸其首領其將曰國有法乎抑將曰國無法乎有國所重莫如臺議而殿下旣允從之矣及其王府郞撤圍捉來行及王畿不使大臣知之三司知之又不使卿宰百僚知之直以密旨放還其所居之地其將曰國有法乎抑將曰國無法乎大臣之或詣闕求對或率卿宰欲爲賓啓大義之不可已者承宣閣臣玉堂臺閣之伏閤爭執臣分之所當然者而雷威遽震嚴敎荐降於大臣則勘之以欲避緩討之目於伏閤諸臣則竝施以譴罷之典未暇念及於孔聖所訓惟予言莫予違之戒如是而人將曰盛世之事乎抑將曰非盛世之事乎更加三思於淵衷之內如以爲乃言可採則亟允諸臣之請拿致妖賊快正王法如以爲乃言於理無當則斥退臣身宣示臣罪以爲妄言者戒臣一病四五日轉動不得不能隨諸大臣後同聲力討委身江郊漸就澌頓不汗而死卽朝暮事耳太醫來臨村閭咸聳有懷無隱雖出於感恩之心靜攝之中更犯瀆擾死罪死罪批以昨日所下傳敎令注書謄送
정조 16년 · 강
命左議政家更遣御醫看病
정조 16년 · 목
疏略曰臣於千萬夢想之外伏蒙議政新命驚惶震懍歷屢日而靡定伏念臣卽一滓穢之賤耳我聖上骨肉於臣生死於臣甄敍數年之間驟躐八座之列仍又委畀方面一朞于玆到底愚迷而敎詔之如父母從古人臣之受恩於君父者必曰再造而殿下之於臣不啻百造也千造也臣雖生隕死結未足以圖報今此恩命又胡爲而及於臣身也試以國朝故事言之枚卜之專取資歷乃是不易之典誠以任職之旣久而歷試之有驗也擉於臣身拔之資望之外置之三事之間間見之孤陋卽是井蛙之天擧措之齟齬何異狙公之冠憲章法度邦國之大經而漫不知爲何物簿書期會廟堂之末節而亦不省爲何事臣之一身非臣所有赴湯蹈火固所矢心而其爲物情之駭惑聖簡之貽累當如何哉伏乞聖慈亟收新命以幸國事伏見朝紙則以字賊領付長湍事大臣陳箚閣臣三司齊聲爭執豈意聖明之世有此非常之擧答大臣之批若曰一問然後闊挾卽當初本意殿下本意果欲一問則見方拿來一問正法可也又若曰拿行巧値宿所前站果若巧値則牢囚於所到邑獄以待回鑾後拿致正刑亦可也於斯兩者未有明命忽於中路移送長湍至以事勢之不得不然曲爲之分疏竊以爲殿下本意不在於用辟而在於區處也殿下必欲示信於群臣百姓則拿來宇賊快施逆律可使群情帖然宗社賴安伏願廓揮乾斷亟賜允從批以初諭中首提取於卿之腔子裏本意使卿及廷臣咸各領會大抵取之者夫雖然矣望之者倍有過焉義理不明而名敎爲弁髦紀網不立而士夫昧簾陛賦䌓役重生民困尾閭濫觴大農匱昌言莫間貪風愈熾文氣何以振而偏私何以禁乎卿於數者之中事事對揚而矯正之不惟予滿望萬萬卿亦始可曰克副取可之春遇念之念之卿須安心勿辭卽起簉朝弘濟國事仍命此批答遣史官傳諭
정조 16년 · 강
慶尙監司鄭大容上疏賜批
정조 16년 · 목
疏略曰第玆民情苦不知足輒有分外之望曰大同田稅之竝請純錢也徐究事情蓋亦有切悶迫隘不得請則不可已者擧一道通一境之均是大無未有若綿農也假令都聚新綿之出推移排用於各邑兩稅之納尙患其不能有裕而惟彼失農之民及當催科之時無穀可辨無錢可換則若絮若木之辛勤收得者都輸行商之橐僅補交易之資且今綿直之增加日甚一日一疋之直二兩錢者加而至四兩焉幾何而不加至五六兩也竊念大同之法以七斗米作一疋木一疋之價代錢二兩則此實較量平停而疋木時價將至於五六兩則以米準折殆爲二十斗內外災歲田民必欲以錢代納者其勢不得不然若夫山郡之氓則尤有偏苦之患石田雖薄結役自在綿種非產稅木惟均況今綿鄕一色歉荒更無沾丐於人則賦稅純錢之請爲峽民者尤切此箇事情不惟臣之臆料邑倅之論報如此民人之呼訴如此玆敢條列亟賜變通大同參半木特許以純錢代捧則一路生靈從此紓力矣批以民情可知請何後時大同特許純錢至於田稅所關甚重不可容易議到卿於疏中亦不枚擧而爲民之擧何爲何否道內綿歉尤甚之邑特許純錢或分數代錢如是而一夫不獲一民流離是道臣守令之罪也須各惕念盡心
정조 16년 · 강
命以都承旨洪明浩爲尙方副提調
정조 16년 · 목
政院以尙衣院時無提調朔進上單子不得着銜擧行啓有是命
정조 16년 · 강
命園幸時無標無牌被捉人決罪放送訓將趙心泰越俸一等
정조 16년 · 목
訓局以依下敎備邊郞所捉無標無牌各人捉來査實毋論當者與代去仍爲拘留啓敎以分等決罪放送今番被捉無非都監所屬卿以本營大將兼管定例之事不能檢飭若此極爲駭然爲先越俸一等
정조 16년 · 강
召見全羅兵使李壽鵬左水使李殷福右水使李恒林慶尙左水使李光燮于熙政堂
정조 16년 · 강
命遞禮曹判書吳載純
정조 16년 · 목
幸行時載純以守禦使留陳而又當以贊禮進去政院稟啓故遞禮判
정조 16년 · 강
領敦寧洪樂性陳箚賜批仍命遞司僕二提調吳載純以鄭昌順代之口傳也
정조 16년 · 목
箚略曰臣兼管太僕職當陪扈而近患寒感無望自力此際又伏奉留都之命提調亦以守禦留陣奉陪鑾儀董飭僕圉爲任莫重而將無一員隨駕乞遞臣司僕之任以重班儀批以司僕二提擧許遞令該曹口傅差出鄕其安心調攝仍命遣史官傅諭
정조 16년 · 강
遞總管尹坊申應顯李頤祥李鼎揆姜五成徐有和以安春君烿金箕性李鎭復李得臣李亨元李集斗代之竝前望也
정조 16년 · 목
總府以坊及頤祥未肅拜鼎揆在外五成以禁衛中軍留陣進幸行時寶劍侍衛不得備員啓請變通敎以幷許遞老病及領軍將官亦爲許遞仍入前望批下
정조 16년 · 강
命禁御兩營新番鄕軍先期點考
정조 16년 · 목
敎曰園所植木當用鄕軍卜馬新番鄕軍先期點考出用於隨駕及留都事分付禁御兩營
정조 16년 · 강
命恭陵參奉權思潤他職相搜仍令道臣起送
정조 16년 · 목
禮曹啓言卽接恭陵令所報則今二十五日本陵祭享兩官當爲備員將事而參奉權思潤時在安東地終不上來云請改差敎以令該曹口傳相搜仍令道伯申飭起送
정조 16년 · 강
以閔斗爀爲徽陵參奉初仕口傳也
정조 16년 · 강
命懿陵齋室作拏宦者等無論首從嚴刑取服
정조 16년 · 목
刑曹啓言懿陵齋所作拏罪人朴鳳遇徒黨十餘人之更爲作拏於齋所者依下敎問名於其時入直參奉李周斌處則以爲朴鳳遇事出後更無他人之作拏而只有李鳳祿全福希兩宦來到本陵書員全世俊家以無事彌繨之意懇托云矣朴鳳遇之罪犯何如而敢生營護之心爲此彌繨之計者誠極無嚴亦不可無罪請自臣曹考律勘處敎以作罪宦者無論首浞一竝嚴刑限直招修啓目若或歇杖又或不捧直招鄕等難免其責而所犯如許則外此行惡可知況渠輩亦人必知古事則其所行惡尤豈不痛惡乎所犯外常時行惡之類亦爲捉來嚴刑取服
정조 16년 · 강
飭監試試所年老發解人別坐收券切勿輕置落科
정조 16년 · 목
敎曰今番監試七八十老人之發解者爲數人別坐收券除非太外題大違格切勿輕書更外等事分付試所
정조 16년 · 강
命京外儒生以明日應製
정조 16년 · 목
敎曰觀科鄕儒多上來明日當書下御題與京儒使之應製而考下當在行幸還宮後鄕儒則應製後勿爲等待欲爲下去者俾卽下去賞典當令本道爲之預令泮堂知悉知委
정조 16년 · 목
以解題懸出不能消詳也
정조 16년 · 강
命統營所造壯勇營軍器之需以湖南船儲置米區劃
정조 16년 · 목
本營啓言軍器所用甲胄二百五十部短銃一百柄自統營新備而所入物力錢二萬六百九十兩八錢八分先爲推移取用矣己酉庚戌兩年軍器造成物力連以湖南船儲置米中移劃該營使之區處今亦依此例米錢間浞長往復區劃事請分付兩道道臣統制使處允之
정조 16년 · 강
保放時囚李重蓮洪樂游徐有聞
정조 16년 · 강
放時囚孫會慶李基禎成大中
정조 16년 · 목
因禁府都囚徒敎曰四館所官員與試官臺官異焉飭已施竝付過放送
정조 16년 · 강
司諫申禹相陳疏命還給勿復擧擬於臺職
정조 16년 · 목
疏略曰玉候康復鑾輿復戒得無犯少愈之誠耶稍待日候愈暄以伸無窮之聖孝千萬幸甚噫天討未行劇逆猶在島配還發律名依奮殿下試於中夜平心靜思則以此事謂是耶非耶王府之關和至重國家之刑章至嚴而殿下惟意低昴不少留難旣命拿來旋復縱還視諸臣若兒戲視三尺如弁髦臣愚死罪竊以爲大聖人處事亦未免一失矣大凡量宜云者其在可生可死之疑者量而後裁之也今此逆豎則千妖萬惡眞贓實跡有萬可殺無一可生更何有量宜之可論哉殿下於此雖欲徑情其於國論何伏乞亟寢成命夬施當律焉臣向叨憲職以逆宇正法事隨參長僚之所懷縷縷陳達而伊日筵敎量宜二字大小諸臣無不力爭及其筵退之後伏見傳敎下者有喬桐府移配之命臣與諸臺相願愕眙旣已公退更難求對聯章呼籲祈懇還寢而日勢已暮門限將迫故不暇長語忙忙投進矣批旨纔承職名兼遞其時事實灼爲如是焉敢誣也若使喬桐傳敎頒下於登筵之時而臣目睹書出口無一言則誠不可勝誅矣旣歸臺廳之後始見頒布則以疏爭執之外更無他道及夫大僚之疏出也論責切嚴譴罰是請臣滿心慚悚無地自容其敢曰本事之如是而情實之可諒耶伏乞亟遞臣所帶之職以安徵分敎曰登筵之初不但面諭筵退之前果耳無聞目無見乎焉敢以苟且分疏之說周遮粧撰殆若還至臺廳後始知處分者然乎貽差莫甚無嚴極矣如許之人豈可以臺閣待之原疏還給令該曹更勿擧擬於耳目之任
정조 16년 · 강
遣傳香承旨詣宗廟景慕宮奉審摘奸
정조 16년 · 목
行幸經宿告由祭在明也
정조 16년 · 강
藥院請診賜批仍命擬差都提調
정조 16년 · 목
敎曰卿等後日次入侍問候自明日依前日次都提調未差之代政官牌招開政除留都及在外擬入事分付
정조 16년 · 강
御春塘臺行瑞葱臺試射仍命入格人等施賞有差
정조 16년 · 목
具軍服陛座兵曹判書李秉模壯勇營兵房金持默及各營將官以次參現都監中軍李得濟從事官尹光普以參現時失措命推考仍命帳殿及丹楓亭不老門分三所試取宣傳官呂文永帳殿俯臨處肆然平坐命結縛拿入以擧行遲滯命前排次知敎鍊官及行首敎鍊官出付兵判決掍仍命呂文永亦令兵判決掍試射訖與十八日試取者使之一體修別單頒賞○柳葉箭入挌壯勇營善騎別將趙圭鎭邊二中半熟馬帖一隻把總趙雲行哨官南衡重邊二中各兒馬帖一隻把總李懋哨官金宗淳金鼎鎭貫一中各箭竹二百箇哨官趙岡王道常邊一中各箭竹一百箇武士金興哲等二人邊三中各筒箇一部旗牌官皮聖麟武士任光胤貫一中邊一中各弓矢一部旗牌官李源培武士金泰鼎邊二中各弓子一張知彀官金商鎭等五人旗牌官王道平等三人別武士鄭東仁武士金成業等二人邊一中各箭竹一百箇壯勇衛安彰績貫一中邊三中宋亮臣貫一中邊二中竝加資金履祐等四人邊三中各筒箇一部林壽福等三人貫一中邊一中各弓矢一部陸致謙等十三人邊二中各弓子一張邊益興等四人貫一中各箭竹二百箇金光益等三十六人邊一中各箭竹一百箇左哨善騎隊吳仁協邊二中弓子一張安壽起貫一中箭竹二百箇安孝信等十人邊一中各箭竹一百箇右哨善騎隊梁世爀貫一中邊二中加資琴益歡金光圭邊三中各筒箇一部金錫範邊二中弓子一張朴春奉貫一中箭竹二百箇姜斗三等十七人邊一中各箭竹一百箇弓人尹東臣貫一中邊二中武藝廳兼司僕裵得夏邊四中尹再澄貫一中邊二中竝直赴殿試梁慶敏任光衍貫一中邊一中兒馬帖一隻交龍旗步下奉持崔啓春貫一中邊一中馬上奉持金廷郁等四人邊二中各弓子一張金德瑞等八人邊一中各箭竹一百箇訓鍊都監旗牌官崔成崙貫一中哨官具綱旗牌官李亨馥邊一中各弓子一張別隊馬兵裵宗碩邊三中筒箇一部金世禧等四人貫一中邊一中各弓矢一部宋光復等五人邊二中各弓箭一部鄭啓祥等三人貫一中朴點福等十六人邊一中各弓子一張京畿監營敎鍊官鄭宇寬邊一中弓子一張賜給○片箭入格交龍旗馬上奉持朴東植等二人步下奉持田香雨邊一中各弓子一張訓鍊都監別隊馬兵金弘蕃等十一人邊一中各弓子一張賜給○騎蒭入格壯勇衛崔聖起朴慶基三中竝加資金龜明三中直赴殿試陸重秀等七人二中各弓箭一部金光益等二十四人一中各箭竹一百箇左哨善騎隊崔太千四中朴枝昌全守一三中竝直赴殿試全光運等十五人二中各弓箭一部全承順等二十八人一中各箭竹一百箇右哨善騎隊李漢俊三中直赴殿試金光福等六人二中各弓箭一部金順蕃等十九人一中各箭竹一百箇賜給○馬才入格善騎隊李漢郁等三人上上各木二疋布一疋姜世起等六人上中各木布各一疋全守一等九人上下各木一疋賜給○馬上別技入格善騎隊金完喆等三人劍上中各木一疋姜斗三等十二人劍上下各布一疋賜給○鳥銃入格訓鍊都監帳幕軍金光玉等二人貫一中邊二中尹弼國邊三中梁壽河等二人貫一中邊一中崔顯樞等三人邊二中竝兼司僕除授己陞禁者考例施賞金光淳等三人貫一中金興澤等十六人邊一中竝考例施賞武藝廳雨且直邊尙業等六人邊一中竝依帳幕軍例施賞禁衛營帳幕軍全得命等二人邊三中具福麗等四人邊二中竝兼司僕除授已陞禁者考例施賞金聲遠等二人貫一中金錫卓等十一人邊一中竝考例施賞御營廳帳幕軍洪東郁貫二中閔成哲等四人邊二中竝兼司僕除授已陞禁者考例施賞金德彬等十六人邊一中竝考例施賞頒賞訖以駕前別抄駕後禁軍之無一人登第者命其中閑良人等更爲持弓矢來待竝與宣傳官壯勇衛等揭小布試射宣傳官柳命源壯勇衛田百熙俱五中壯勇衛金重默駕前別抄高象得千達淳李元植張鳳振駕後禁軍閔鉉俱四中敎曰瑞葱臺試射宣傳官柳命源等小布五中其餘四中及柳葉箭三中四分人竝依例直赴殿試
정조 16년 · 강
御射柳葉箭三巡十中
정조 16년 · 목
第一巡四中五分第二巡三中四分第三巡三中五分○命待令弓人黃壽海張光郁竝加資
정조 16년 · 강
罷蔚珍縣令李秉鼎禮安縣監金履珪咸鏡中軍李元植平安中軍洪龍健職
정조 16년 · 목
禁府啓言頃回嶺南封進海衣之糊付湊襍道臣重推守令指名狀聞令該府拿勘事命下矣卽接慶尙監司鄭大容狀啓則慶州前府尹李秉鼎晉州前牧使金履珪蔚山兼任彥陽前縣監李元植河東前府使洪龍健指名現告矣李秉鼎時任蔚珍縣令金履珪時任禮安縣監李元植時任咸鏡中軍洪龍健時任平安中軍俱在任所請竝拿來敎以其在信令之意不可拿處而止竝罷職今日政差代拿處勿論
정조 16년 · 목
以鄭東觀爲副修撰李坤爲禮曹判書朴宗岳爲內局都提調洪檍爲分內局提調李宗憲爲蔚珍縣令尹瑩爲禮安縣監邊得讓洪聖淵爲副總管林栽洙爲釜山僉使○再政以洪聖淵爲承旨
정조 16년 · 강
命司僕僉正金在明平市主簿金魯敬相換
정조 16년 · 강
還差前別軍職鄭觀采
정조 16년 · 목
敎曰年前以長不滿數尺雖減下近來渠儕僚之身長多有遜於渠者設令八尺之軀過於曹交羌無實而宂長反不若短小精悍前別軍職鄭觀采還差
정조 16년 · 강
飭秋曹督徵前府使洪百游逋負
정조 16년 · 목
該曹啓言前府使洪百游招致曹庭以下敎辭意退定十日之限矣今過定日無意備納渠雖無識武夫特敎之下如是頑拒萬萬痛駭請依前判付移義禁府處之敎以無識武夫姑無論卿等擧行萬萬駭然更爲退限一一備給後草記
정조 16년 · 강
配宦者朴鳳遇于樂安郡仍命鳳遇同黨宦者林鳳饒等竝嚴刑定配
정조 16년 · 목
刑曹啓言懿陵齋所作拏罪人宦者朴鳳遇刑問一次而其同纇行惡者李鳳祿全福希尹恒履等各刑問一次今番作拏情節常時行惡委折及同心作惡者幾人竝爲嚴問則鳳祿等供以爲今番鳳遇犯科後不無營護之意果於陵屬處初則懇乞末乃威喝至於同纇中常時行惡之人則林鳳饒金成一張福綏等三人云矣鳳遇等請竝加刑窮覈鳳饒等今方發刑差待其捉來一體嚴刑敎以犯罪各人等待其捉來嚴刑一次定配該曹以朴鳳遇嚴刑一次樂安郡定配啓
정조 16년 · 강
命沁都所劃水原府結錢捧留本邑
정조 16년 · 목
該留守柳戇狀啓以爲本府給代海西各邑選武木代錢五千四百十兩內谷山府未納錢爲二百五十四兩零而不足木代錢七百九十六兩零自畿營以水原府結錢區劃故谷山府監色自臣營推治嚴督而水原府則卽速輸納之意亦爲關飭敎以水原府結錢捧留本邑事本道監司處分付
정조 16년 · 강
以任嵂爲副總管前望也
정조 16년 · 강
監試覆試試官出榜詣闕
정조 16년 · 목
進士金鎭白居首生員權心度居首
정조 16년 · 강
以李集斗爲副總管前望也
정조 16년 · 강
配申光岳于南陽府李尙寯于通津府金載一于仁川府
정조 16년 · 목
禁府以學禮講臺監監察申光岳等定配啓請依例發遣羅將押送于各其配所允之○政院啓言申光岳等定配傳旨今十八日啓下禁府而發配草記今始來呈該府擧行之遲滯極爲駭然請當該堂上從重推考郞廳重勘敎以其委折爲先査問以啓
정조 16년 · 강
命德山前縣監李景壽拿處
정조 16년 · 목
忠淸監司朴天衡狀啓以爲景壽周年在官許多還逋全不收捧莫重國穀經歲虛留其罪狀令攸司御處禁府啓請拿來允之
정조 16년 · 강
命忠淸兵使崔景岳狀啓做錯之罪令廟堂稟處
정조 16년 · 목
景岳狀啓上番禁衛軍率領軍官不塡姓名政院請罪故有是命
정조 16년 · 목
以先農壇節祭在明也